Lucerne er en plante, der tilhører bælgplantefamilien. Den har en kraftigt og dybdegående rodnet, som gør at planten har et højt mineralindhold.
Lucerne bliver typisk snittet og ovn-tørret, da der ellers vil være et væsentligt tab af bladmaterialet, som indeholder en del af næringsstofferne. Ved tørringsprocessen dør eventuelle svampesporer, mens næringsværdien bibeholdes, hvilket også medvirker til en relativ lang holdbarhed.
Lucernehø eller ensileret lucerne er også begyndt at blive brugt i Danmark, som alternativ til almindeligt tørret hø eller wrap. Dette kan være velegnet til avlsdyr, der har et højt energi-behov. Til de fleste rideheste og nøjsomme heste/ponyer vil lucernehø eller -wrap indeholde for meget energi (kalorier) og protein. Herved kan man ikke tildele den anbefalede minimumsmængde grovfoder, der er 1,5-2 kg hø/wrap (i tørstof) per 100 kg hest per dag, uden at hesten /ponyen bliver for tyk. Har man en nøjsom hest/pony, er det derfor bedre at bruge et mere velegnet grovfoder, som ikke har et højt indhold af energi (kalorier).
Ved fodring af heste bruges lucerne ofte som snittet og kunsttørret blandet med lidt olie og/eller melasse. Melasse og/eller olie tilsættes for at binde den smuldrende del til stråene, da planten, især bladene, har tendens til at smuldre under tørringsprocessen. Lucerneplanten kan indeholde en del bitterstoffer, hvorfor ikke alle heste vil spise lucerne kun tilsat olie. Man kan også tildele lucerne i form af grønpiller, men her vil man ikke få en væsentlig effekt mht. øget tyggetid.